Συντεταγμένες: 48°49′56″N 2°21′20″E﻿ / ﻿48.83222°N 2.35556°E﻿ / 48.83222; 2.35556

Το **13ο δημοτικό διαμέρισμα του Παρισιού** (γαλλικά: *13e arrondissement de Paris*) είναι ένα από τα 20 διαμερίσματα της πρωτεύουσας της Γαλλίας. Η περιοχή συνήθως αναφέρεται ως Τρεζιέμ, δηλαδή Δέκατο-τρίτο.

Το διαμέρισμα, που ονομάζεται επίσημα και διαμέρισμα των Γκομπλέν, βρίσκεται στην αριστερή όχθη του ποταμού Σηκουάνα. Είναι το κέντρο της κύριας ασιατικής κοινότητας του Παρισιού, το Καρτιέ Αζιατίκ, που βρίσκεται στα νοτιοανατολικά του πολυπολιτισμικού διαμερίσματος σε μια περιοχή όπου σύγχρονοι ουρανοξύστες συνυπάρχουν με παραδοσιακά κτίσματα. Η γειτονιά χαρακτηρίζεται από υψηλή συγκέντρωση κινεζικών και βιετναμέζικων επιχειρήσεων.

Στο 13ο διαμέρισμα βρίσκεται η Βιβλιοθήκη Φρανσουά Μιτεράν και η νεόκτιστη επιχειρηματική περιοχή Παρί Ριβ Γκως (Παρίσι Αριστερή Όχθη).

Τοποθεσία
---------

Χάρτης του 13ου διαμερίσματος
Το 13ο διαμέρισμα βρίσκεται στην αριστερή όχθη του Σηκουάνα. Περιβάλλεται προς τα δυτικά από το 14ο διαμέρισμα και προς τα βόρεια από το 5ο διαμέρισμα. Ο Σηκουάνας συνορεύει με το διαμέρισμα στο ανατολικό του τμήμα, χωρίζοντάς το από το 12ο διαμέρισμα και τη δεξιά όχθη. Στα νότια, πέρα από την περιφερειακή οδό (Boulevard périphérique) βρίσκονται οι κοινότητες Ζεντιγί, Λε Κρεμλέν-Μπιισέτρ και Ιβρί-συρ-Σεν.

Ιστορικά στοιχεία
-----------------

Το 13ο διαμέρισμα δημιουργήθηκε το 1860, κατά την επέκταση του Παρισιού, σύμφωνα με το νόμο της 16ης Ιουνίου 1859, που διεύρυνε το Παρίσι και αύξησε τα δημοτικά διαμερίσματα από 12 σε 20. Αποτελείται από τμήματα του παλιού 12ου διαμερίσματος και τις περιοχές των κοινοτήτων Ζεντιγί και Ιβρί-συρ-Σεν. 

Το διαμέρισμα έλαβε τον αριθμό 13 επειδή το σημερινό 16ο διαμέρισμα, που επίσης δημιουργήθηκε την ίδια εποχή, απέρριψε αυτόν τον αριθμό λόγω της έκφρασης «Παντρεύτηκαν στο δημαρχείο του 13ου», που σήμαινε ότι ένα ζευγάρι συζούσε (καθώς μέχρι το 1860 δεν υπήρχε 13ο διαμέρισμα), γεγονός που σκανδάλιζε την καλή κοινωνία του 16ου. Έτσι αποφασίστηκε η ονομασία των διαμερισμάτων σε σπειροειδή μορφή, που ισχύει έως σήμερα.

Δημογραφικά στοιχεία
--------------------

Το 13ο διαμέρισμα εξακολουθεί να αυξάνεται στον πληθυσμό, κυρίως λόγω της εισροής Ασιατών μεταναστών. Στα τέλη της δεκαετίας του 1970 και στις αρχές της δεκαετίας του 1980, το πρώτο κύμα Βιετναμέζων προσφύγων από τον πόλεμο του Βιετνάμ εγκαταστάθηκε στο διαμέρισμα, συγκεντρωμένο σε μεγάλο βαθμό κοντά στη λεωφόρο Μασενά. Αργότερα κύματα προσφύγων και Ασιατών μεταναστών συγκεντρώθηκαν στην περιοχή και πλέον η ασιατική κοινότητα δεν περιλαμβάνει αποκλειστικά Βιετναμέζους αλλά και Ασιάτες από την Κίνα, το Λάος και την Καμπότζη. Αυτοί οι μετανάστες εγκαταστάθηκαν σε μεγάλο βαθμό στη νότια περιοχή του διαμερίσματος, δημιουργώντας μια ασιατική συνοικία με εμπορική περιοχή και κοινοτικά ιδρύματα. 

Στην απογραφή το 1999, ο πληθυσμός ήταν 171.533. Το 13ο διαμέρισμα διαθέτει επίσης ταχέως αναπτυσσόμενη επιχειρηματική δραστηριότητα, χάρη στη νέα επιχειρηματική περιοχή Παρίσι Ριβ Γκως. Το 1999, το διαμέρισμα διέθετε 89.316 θέσεις εργασίας, και θεωρείται ότι περιέχει περισσότερες σήμερα.

Στην απογραφή του 2017 ο πληθυσμός ανέρχονταν σε 183.399 κατοίκους.

| Έτος | Πληθυσμός | Πυκνότητα
(κάτ. ανά χμ²) |
| --- | --- | --- |
| 1872 | 69.431 | 12.342 |
| 1954 | 165.620 | 23.164 |
| 1962 | 166.709 | 23.329 |
| 1968 | 158.280 | 22.149 |
| 1975 | 163.313 | 22.854 |
| 1982 | 170.818 | 23.904 |
| 1990 | 171.098 | 23.943 |
| 1999 | 171.533 | 24.004 |
| 2009 | 182.032 | 25.459 |

Συνοικίες
---------

Οι 4 συνοικίες του 13ου διαμερίσματος
Κάθε ένα από τα 20 διαμερίσματα του Παρισιού χωρίζεται σε 4 συνοικίες. Οι 4 συνοικίες του 13ου διαμερίσματος:

* Συνοικία της Σαλπετριέρ (*Quartier de la Salpêtrière)*
* Συνοικία του Σταθμού (*Quartier de la Gare)*
* Συνοικία του Λευκού οίκου (*Quartier de la Maison-Blanche)*
* Συνοικία Κρουλμπάρμπ (*Quartier de Croulebarbe)*

Σύμφωνα με την επίσημη αρίθμηση των συνοικιών του Παρισιού, οι συνοικίες του 13ου διαμερίσματος έχουν τους αριθμούς από 49 έως 52.

Σημεία ενδιαφέροντος
--------------------

Γκαρ ντ'Ωστερλίτς
* Η Εθνική Βιβλιοθήκη της Γαλλίας. Διατηρεί συλλογές ιστορικών εγγράφων γαλλικής και διεθνούς προέλευσης. Περιλαμβάνει 5.000 ελληνικά χειρόγραφα.

* Το εργοστάσιο των Γκομπλέν, περιλαμβάνει και εκθεσιακό χώρο και μουσείο.
* Το Νοσοκομείο Σαλπετριέρ
* Ο σταθμός Γκαρ ντ'Ωστερλίτς
* Η περιοχή Μπυτ ω Κάιγ. Μια μικρή περιοχή εντός του διαμερίσματος με πολύ όμορφα μικρά δρομάκια σε έναν λόφο στο δυτικό άκρο του 13ου διαμερίσματος.
* Η πλατεία Ιταλίας

Φωτοθήκη
--------

* Απόψεις του 13ου διαμερίσματος
* Το Δημαρχείο του 13ου διαμερίσματοςΤο Δημαρχείο του 13ου διαμερίσματος
* Παραδοσιακά κτήρια του πρώτου μισού του 20ού αιώναΠαραδοσιακά κτήρια του πρώτου μισού του 20ού αιώνα
* Μπουλβάρ Βενσάν ΩριόλΜπουλβάρ Βενσάν Ωριόλ
* Ουρανοξύστες της δεκαετίας του 1970Ουρανοξύστες της δεκαετίας του 1970
* Η Τσάιναταουν του 13ου διαμερίσματοςΗ Τσάιναταουν του 13ου διαμερίσματος
* Εορτασμοί για το Κινέζικο νέο έτοςΕορτασμοί για το Κινέζικο νέο έτος
* Εθνική Σχολή ΑρχιτεκτονικήςΕθνική Σχολή Αρχιτεκτονικής

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 3735. Ανακτήθηκε στις 6  Αυγούστου 2018.
2. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
3. ↑ . «legifrance.gouv.fr/affichCode.do?idArticle=LEGIARTI000006396737&idSectionTA=LEGISCTA000006192700&cidTexte=LEGITEXT000006070633&dateTexte=20080404».
4. ↑ . «cafebabel.com/en/article/meet-my-hood-the-13th-arrondissement-paris-».
5. ↑  «Anecdotes 13è arrondissement».
6. ↑  «les arrondissements de Paris».
7. ↑ . «missionsetrangeres.com/».
8. ↑ . «insee.fr/fr/statistiques/4269674?geo=COM-75113».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **13ο Δημοτικό Διαμέρισμα Παρισιού** |

* (Γαλλικά) Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 153480868
* ISNI: 0000 0001 0280 908X
* GND: 4481650-9
* BNF: cb119379804 (data)

 |

 |